Χταπόδι στιφάδο από την Αλικαρνασσό (Μπόντρουμ)
Το χταπόδι στιφάδο είναι ένα νόστιμο και μελωμένο φαγητό που συνηθιζόταν στα σμυρναίικα τραπέζια.
1 κιλό χταπόδι, φρέσκο ή κατεψυγμένο, καθαρισμένο, 2 φύλλα δάφνης, 2 κρεμμύδια (1 ολόκληρο + 1 τριμμένο), 1 κιλό κρεμμυδάκια για στιφάδο, 400 γρ. χυμός ντομάτας, 1/3 μάτσο μαϊντανός, ψιλοκομμένος, 1/8 κουτ. γλυκού κανέλα σε σκόνη, 2-3 καρφάκια γαρίφαλο, 6-8 κόκκοι μπαχάρι, ολόκληροι, 120 ml λευκό κρασί, ξηρό, 1 κουτ. σούπας ξίδι, 150 ml ελαιόλαδο, αλάτι, πιπέρι φρεσκοτριμμένο
Για να φτιάξουμε το χταπόδι στιφάδο ξεκινάμε βάζοντας το χταπόδι σε μια κατσαρόλα, το 1 φύλλο δάφνης και το ολόκληρο κρεμμύδι.Προσθέτουμε νερό ίσα ίσα να σκεπάσει το χταπόδι και βράζουμε σε μέτρια φωτιά για 1 ώρα ή μέχρι να μαλακώσει. Αποσύρουμε από τη φωτιά και κρατάμε και τα υγρά που έχει βγάλει κατά το βράσιμο.Παράλληλα, σε άλλη κατσαρόλα με άφθονο αλατισμένο νερό που κοχλάζει, ρίχνουμε τα κρεμμυδάκια για στιφάδο και βράζουμε για 5 λεπτά. Τα σουρώνουμε και τα καθαρίζουμε. Έτσι ξεφλουδίζονται πιο εύκολα και το καθάρισμά τους δεν προκαλεί δάκρυα.Σε φαρδιά κατσαρόλα ζεσταίνουμε το ελαιόλαδο σε δυνατή φωτιά και σοτάρουμε το τριμμένο κρεμμύδι για 2-3 λεπτά. Προσθέτουμε τον χυμό ντομάτας, τα κρεμμυδάκια, τον μαϊντανό, την κανέλα, τα γαρίφαλα, τα μπαχάρι και το φύλλο δάφνης. Ρίχνουμε και το κρασί, το ξίδι και αλατοπίπερο. Μετριάζουμε τη φωτιά και βράζουμε για περίπου 10 λεπτά ή μέχρι να μαλακώσουν τα κρεμμυδάκια.Προσθέτουμε ολόκληρο το χταπόδι (αν είναι για τραπέζι και θέλουμε να το σερβίρουμε σε πιατέλα, αλλιώς, αν είναι για το σπίτι, μπορούμε για ευκολία να το κόψουμε), λίγο από το ζουμί του χταποδιού (1 φλιτζάνι περίπου) και βράζουμε για άλλα 10 λεπτά, μέχρι να δέσει η σάλτσα.Σερβίρουμε το χταπόδι στιφάδο με τηγανητές πατάτες ή με πιλάφι.
Κρεμμύδι,Ντομάτα,Χταπόδι,Μικρασιατική Κουζίνα